Segir eldri kúabændur marga hverja í pattstöðu vegna mjólkurkvótans Nú í byrjun febrúar síðastliðnum hófu hjónin Brynjar Bergsson og Anna Lísa Hilmarsdóttir bændur á Sleggjulæk í Stafholtstungum rekstur á nýju kúabúi að Refsstöðum í Hálsasveit . Þar hafði kúabúsrekstur legið niðri um nokkurra ára skeið . Þau Brynjar og Anna Lísa hafa lagt mikið undir við endurbætur á fjósbyggingunni . Hún á að hýsa um 130 kýr þar sem áætluð ársframleiðsla verður um 800 þúsund mjólkurlítrar . Fram að þessu höfðu þau verið með kýr á Sleggjulæk í um tveggja ára skeið . Brynjar Bergsson sagði í samtali við Skessuhorn þegar fjósið var tekið í notkun í febrúar , að lykillinn að því að hægt væri að fara af stað með búið á Refsstöðum væri sú að nú væri búið að taka mjólkurkvótann úr sambandi . Mikil eftirspurn á mjólk umfram framboð gerir það að verkum að bændur geta framleitt eins mikið og þeir vilja . Öll mjólk er keypt . Kvótakerfið í mjólkurframleiðslu virkar því ekki lengur , hvað sem síðar verður . Þetta hefur skapað svigrúm fyrir nýja aðila að hasla sér völl í kúabúskap án þess að þurfa að eyða stórfé í kaup á framleiðslurétti , það er mjólkurkvóta . „ Við höfum fullt frelsi til að gera það sem við viljum í okkar framleiðslu án þess að kaupa kvóta , “ segir Brynjar . Að sama skapi býst hann við að margir eldri bændur séu að lenda í ákveðinni pattstöðu með að selja búin og hætta búrekstri meðan ekki sé verðmiði á kvótanum . Það er að segja verði hann aftur einhvers virði . Þetta útskýrir Brynjar nánar í afar áhugaverðu viðtali í Skessuhorni vikunnar .